
ДОКЛАД

ЗА ДЕЙНОСТТА НА КЛУБА НА НСО ТЪРГОВИЩЕ

ЗА 2025 ГОДИНА

Уважаеми колеги,

През изминалата 2025 – та година Клуба на НСО навърши 25 години от неговото създаване през далечната 2000г.! Годишнината отбелязахме на традиционното ни новогодишно тържество на 28.12.2025г. като на него присъстваха над 180 души – членове на клуба, партньори от цялата страна и съмишленици през годините. Програмата беше разделена на две части като в първата преведохме нашите гости през историята на Клуба на НСО през годините. Дадохме думата на всеки от екипа да разкаже какво сме постигнали в различните сфери, в които работим, а за финал нашите дългогодишни партньори  разказаха за общите ни проекти и ценности, които ни свързват толкова време. Във втората част раздадохме традиционните награди в различни категории. 

В някои от направленията, като например подкрепа на деца и семейства от уязвими общности, вложихме по-голям ресурс от време и финансови средства и постигнахме по- устойчиви резултати. В други направления направихме стъпка назад – като напр. доброволческата дейност. Но като цяло Клубът на НСО продължи да подкрепя както отделни организации, така и отделни граждани и граждански групи в стремежът им да бъдат по- активни, да се позиционират организационно, да се регистрират като юридически лица и т.н.

Броя на сдруженията – членове на Клуба са общо 24, като броя на индивидуалните ни членове е 11.  Това са предимно хора, пряко свързани с дейността на Клуба, работят за неговите каузи и за неговият авторитет и разпознаваемост.
През отчетната 2025 г. стартирахме работата си с 5 - членен екип – Невена, Диана, Мирослава, Камелия и Димитър. Камелия се завърна от майчинство. Много важно е, когато говорим за екипа  да отчетем, че освен като членове на екипите по различните проекти, които ще отчетем по нататък в доклада, те почти ежедневно вършат и друга работа в полза на Клуба – участие в различни обществени структури, участие в обучения, конференции, срещи; комуникация с членове, доброволци, граждани, потърсили подкрепа от Клуба; подготовка и писане на проекти и т.н. Въпреки че всички вие знаете, искам да го подчертая и тук – членовете на екипа формират своите възнаграждение единствено и само чрез спечелените проекти, т.е. ние нямаме никакво държавно или общинско финансиране. Всеки от вас може да си даде сметка какво означава това – несигурност, краткосрочност, понякога минимални хонорари и т.н. Благодарение на активността на членовете на екипа те успяха да се реализират и утвърдят и като обучители по различни програми и теми, чрез което си осигуряват допълнителни ангажименти. Участвайки като такива на различни места в страната и пред различни аудитории те допринасят за популяризиране на името и дейността на Клуба. Това ми дава основание на днешното събрание аз като изпълнителен директор да изразя личната си благодарност към колегите, които понякога работят и на доброволни начала, всекидневно и с висока мотивация и професионализъм.
За събитията, провеждани от Клуба качвахме информация на Фейсбук страницата ни - почти ежеседмично качвахме нова информация, придружена със снимки. Страницата ни се следва вече от над 1400 души, публикациите се четат средно от по 250 до 1000 души. Много често информацията от страницата ни се публикува в други социални и печатни медии. Редовно в страницата публикуваме информация за отворени финансиращи програми, по които могат да кандидатстват и нашите членове. Качваме и актуална информация, свързана с развитието на гражданския сектор, споделяме събития и новини от нашите членове, снимки и материали.
Имаме нужда от актуализация на  сайта на Клуба. Това е важно, защото материалите в сайта се гледат от различни хора и организации. Факт е, че има публикации, гледани над 1000 пъти. Досега не сме имали практика, а и членовете ни не са много активни в сайта и във Фейсбук групата да качваме и материали, изпратени или споделени от вас – членовете на Клуба. Това би имало двустранен положителен ефект – и повече, и разнообразна информация в тях, и добавена стойност за популяризиране на вашите инициативи.
И през 2025 година поддържахме активно членството си в Национална мрежа за децата и във Форум гражданско участие. На отчетно изборното събрание на ФГУ през 2024 г. бяхме избрани и за членове на УС на мрежата. Заедно с двете мрежи участваме в изработването на десетки Становища, Предложения и Препоръки по повод различни държавни политики, приемането на различни законопроекти и наредби. През 2026г. ще бъдем предложени за втори мандат към УС на ФГУ, а от НМД ни предлагат кандидатура за УС.  Много опит натрупахме за провеждане на национални застъпнически инициативи, като там работихме заедно с още 11 организации от страната. След успеха ни по Наредба 26 през 2025 се фокусирахме върху нова тема и застъпничество по нея – „Превенция на раздяла на семействата“. В този проект експертите Майя Грозданова и Невена Маджарова разработиха Методика и Координационен механизъм, които се надяваме да бъдат приложени в социалната услуга Мобилната превантивна общностна работа. По същият проект сме представили каква е необходимостта от включването в тази услуга на СПЕШЕН ФОНД, чрез който кризисно да бъдат подкрепени семейства, при които има риск от раздяла на децата. В над шест града ще бъде направено представяне на Методиката и Механизма както и други ключови за успеха на застъпническата капания срещи.   
Продължихме и през изминалата година да търсим и получаваме подкрепа от страна на Община Търговище. Кметът д-р Дарин Димитров и секретарят на общината взеха участие и в тазгодишното издание на „Борсата на проекти и идеи“ – АГОРА.  Във връзка със социалната работа на Клуба екипа е на мнение, че е време да се опитаме да преминем от проектно финансиране, към държавно делегирана дейност. За тази цел продължаваме да имаме периодични срещи с различни представители на община Търговище и най – активно със зам. кмета Сюзън Алиосманова, пред която разказахме за нашето желание мобилната ни общностна работа да стане държавно финансирана, тъй като Клубът има много опит, добри позиции и знания за работа с ромските общности – както в кв. Малчо Малчев, така и в селата от общината. Също така г- жа Алиосманова взе участие в представянето на Методиката и Координационния механизъм. В тази връзка искам да изразя и таз годишната ни благодарност към всички дарители на средства, консумативи, дрехи, играчки и т.н. Най-голям дарител на средства в натура беше НМД, благодарение на които подкрепихме с памперси, перилни препарати, веро др. над 50 семейства. Благодарение на тяхната кампания по Коледа над 100 деца получиха подарък – книга. Увеличиха се даренията на дрехи, обувки и играчки през изминалата 2025 г. 

РАБОТА ПО ПРОЕКТИ
Продължихме да работим в партньорство с Фондация за децата в риск по света, сега Rise Bulgaria,  по програмите „Елементът игра“. През 2025 продължи работата в детско отделение на МБАЛ Търговище, кв. Малчо Малчев, и подкрепяме работата в Детски отдели за работа по тези програми в селата Давидово, Баячево, Пробуда и Буховци. Тези дейности се извършват от Камелия Ковачева и Диана Якимова. През 2026г. ще увеличим нашите партньори в лицето на читалищата и читалищните секретари като ги обучим да предоставят услугата и в техните населени места. Ще ги подкрепим и като им помогнем да кандидатстват по различни проектни предложения. 
Планираме разширяваме на работата ни в болницата, като на този етап търсим нови специалисти, които да провеждат нови творчески дейности, за по-добрия престой на децата в болнична среда.  Работим по установяване на дългосрочно партньорство с Обединения детски комплекс в Търговище. Художници, преподаватели по гимнастика и танци, се ангажираха да работят с децата и майките от болницата, няколко пъти в месеца.
През 2025г. приключи проект „Учене чрез игра“ по програма на ТЕЛУС България, чрез който в продължение на 9 месеца Диана провежда ежеседмични занимания в детската градина в с. Вардун, а Мирослава – в читалището в с. Вардун. Като част от дейностите по този проект обучихме и педагогическия екип на ДГ „Пчелица“ – благодарим на директорката Милка Николова за съдействието и разбирането. Размера на финансирането беше 15 000 лева. Проектът беше с цел разширяване на дейностите в партньорство с Фондация за децата в риск по света по програмите „Елементът игра“.
Като стратегическа за дейността на Клуба можем да определим работата ни по предоставяне на безлихвени заеми за семейства от Търговищка община за извършване на ремонтни дейности в домовете им. И през 2025 година тази дейност реализираме в рамките на проект „Общностно развитие и жилищна подкрепа за уязвими групи“. За 2025 година бюджета на програмата стана 30 000 лева, и за отчетната година сме предоставили над 50 заема. Заемите са в размер от 500 до 1500 лв. и за тяхното обслужване таксата е 50 лева, независимо от размера на заема. Основните потребители на програмата са жители на селата Голямо Ново, Вардун, малко от Баячево и Търговище. Имаме и бюджет за административни разходи, от които заделяме за покриване на разходите за ток, наем, интернет и други битови разходи.
Като част от проекта през изтеклата година изградихме беседка и проведохме и еко занятия с деца от с. Вардун. Целта им беше да повишим на знанията и уменията на най- младите жители на селото в сферата на екологичното възпитание – как да пазим и поддържаме новите придобивки, защо е важна чистотата, какво ни дава природата и др.
Втора година продължават дейностите по проект „Мрежа с грижа от 0 до 3: Превенция на раздялата от семейството“. Той е финансиран от Фонд „Мечтата на Таня“ чрез Тръста за социална алтернатива София със сумата от 68 800 лева. Основен партньор по него е сдружение „Хаячи“ гр. Нови Пазар. Към момента текат  застъпнически дейности за прилагане на координационния механизъм, за изработване на финансов стандарт за услугата „Мобилна общностна работа“ и за приемането на Методиката за тази услуга. Както ви казах по рано по застъпническата кампания има предвидени редица срещи. Дейностите по този проект са своеобразно продължение на застъпнически проекти през предходните години и се реализират от 11 организации от цялата страна, обединени в Мрежа „От 0 до 3“, на която станахме и координатор.
През изминалата година успешно приключихме дейностите по проект „Достъпно и прозрачно дарителство“, финансиран от Платформа „Агора“ със сумата от 19 700 лева. През есента проведохме поредната „Борса на идеи и проекти“. Надяваме се в бъдеще „Борсата“ да се наложи като устойчив модел на дарителство на местно ниво.
През 2025 г. продължиха дейностите по проект „Устойчив модел за превенция и противодействие на насилието над деца“ финансиран по фонд „INSPIRE“ на ФРГИ със сумата от 29 500 лева. Тези дейности включваха създаването на местни граждански групи в пет малки населени места. Представителите на тези групи: читалищен секретар, кмет, директор/учител, родители бяха обучени как да разпознават насилието и какви мерки да предприемат в такива случаи. Периодични срещи на групите се провеждат по време на целият проект. Изградихме добри партньорски взаимоотношения с училищата, с които почти всеки месец психолога по проекта прави тренинги, работилници и др. занимания с децата. Освен работата с деца в училищата, психолога Камелия Ковачева работи и по случаи на насилие като прави първоначална оценка. Целта на проекта е да повишим чувствителността и информираността по темата за насилието. 
Още един проект стартирахме с ФРГИ през изминалата година – „Родителство 2.0“ В него отново работим със семейства в риск и нисък социален статус. Основната му цел е да реализираме дейности, чрез които да предотвратим разделянето на деца от биологичните им семейства.  За подкрепата на тези семейства сме осигурили „Спешен фонд“, чрез който в кризисна ситуация да подкрепим семейството през закупуването на лекарства, храна, заплащането на ток, когато това е непосилно за семейството, заплащането на престой в болница при нужда от специализирана медицинска намеса за деца. За да направим реална устойчивостта на проекта създадохме малки групи жени от местната общност във всяко от населените места, които са сравнително финансово стабилни. Тези родителски групи обучихме да имат: основни познания за детското здраве и развитие, ролята на родителите в детския живот, да познават социалните услуги в гр. Търговище. Всички тези знания те ще прилагат в своите общности с цел превенция на изоставянето на деца от техните семейства поради икономически причини. Всички тези дейности и обучения се извършват от двама специалисти и част от екипа на КНСО – Диана Якимова и Камелия Ковачева както и външни специалисти. 
В края на годината стартирахме най – големия ни проект за годината като мащаб и финансов ресурс - „Мрежи в действие“ по българо-швейцарската програма. Бюджета на нашата организация е на стойност: 246 150, като от тях за изграждане на капацитет са 27 000 франка. Проектът е за срок от 36 месеца. Клубът на НСО беше поканен като част от консорциум от 7 национални организации с обща мрежа от 500 члена. Основната цел на проекта е да се укрепи и стратегически развие гражданското пространство в България чрез активиране на гражданите, изграждане на регионални мрежи на гражданското общество и насърчаване на участието им в процесите на вземане на решения на местно и национално ниво. 

Всичко това предвиждаме да реализираме чрез няколко специфични подцели:
1. Активизиране на гражданското участие
Да се стимулира активното участие на граждани, организации и местни общности в обществени процеси чрез срещи, форуми, консултации и граждански инициативи. 

2. Изграждане на регионални мрежи на гражданското общество
Да се създадат шест регионални консорциума на граждански организации, които да работят като платформи за сътрудничество, развитие на капацитет и гражданско участие. 

3. Подобряване на диалога между гражданското общество и институциите
Да се насърчи конструктивен обществен диалог между граждански организации, местни власти, бизнес и медии, включително чрез публични дискусии и форуми. 

4. Разработване на механизъм за гражданско участие
Да се създаде и приложи механизъм за консултиране и постигане на консенсус „отдолу нагоре“, който да позволява формулиране на политики и стратегически документи с участие на гражданите. 

5. Подкрепа за застъпничество и промяна на политики

Да се изготвят анализи, препоръки и застъпнически инициативи, които да подпомогнат подобряването на публичните политики и развитието на гражданския сектор. 

6. Повишаване на капацитета на гражданските организации
Да се подобрят уменията и знанията на граждански организации и активни граждани чрез обучения, обмен на опит и менторство.
В рамките на средствата за капацитет на организацията предвиждаме да организираме към края на тази година двудневно изнесено обучение на нашите членове по тема, която представлява интерес за тях.

Колеги, това е отчетния доклад за 2025 година. 
Преди да го приемем, имате думата за допълнения, въпроси и коментари!

Изпълнителен директор:  Мирослава Маджарова
КЛУБ НА НЕСТОПАНСКИТЕ ОРГАНИЗАЦИИ – ТЪРГОВИЩЕ

